पाएं अपने शहर की ताज़ा ख़बरें और फ्री ई-पेपरडाउनलोड करें
मनुआभान की टेकरी पर ग्रीन भोपाल ग्रुप के सदस्यों द्वारा किए जा रहे पौधरोपण को नष्ट करने के लिए कुछ अज्ञात लोग यहां बार-बार आग लगा दे रहे हैं। शनिवार को सुबह जब स्थानीय रहवासी मनोज गौड़ अपने परिजन और मित्रों के साथ यहां पहुंचे तो उन्होंने देखा कि भारत माता मंदिर परिसर के लिए चिह्नित भूमि के आसपास पेड़ों को जला दिया गया है। दो दिन पहले भी इसी तरह यहां पेड़ जलाए गए थे।
पिछले छह महीने में कम से कम पांच बार यहां इसी तरह आग लगाई जा चुकी है। ग्रीन भोपाल समूह की संरक्षक आईएएस कल्पना श्रीवास्तव को सुबह जब यहां आग लगने की जानकारी मिली तो उन्होंने सीपीए (फाॅरेस्ट) के सीसीएफ एसके श्रीवास्तव को इसकी जानकारी दी। श्रीवास्तव ने उन्हें आश्वस्त किया कि वे इस पर एक्शन लेंगे और यहां फैंसिंग आदि कराएंगे। सीपीए भी इस क्षेत्र में पौधरोपण कर रहा है।
छह महीने पहले यहां से हटाया था अतिक्रमण
मनुआभान की टेकरी क्षेत्र में हो रहे अतिक्रमण को रोकने के लिए छह महीने पहले यहां बड़ी कार्रवाई हुई थी। यहां फाॅरेस्ट, नगर निगम और प्रशासन सबने मिलकर कई अवैध कब्जे हटाए थे। इस कार्रवाई के बाद से ही पौधरोपण को नष्ट करने के लिए आग लगाने की घटनाएं बढ़ने लगी हैं। इस क्षेत्र में अवैध नशे का भी कारोबार होने की बात कही जाती है। एसडीएम मनोज उपाध्याय ने कहा कि यह जमीन फाॅरेस्ट विभाग के अधीन है, प्रशासन यहां कई बार अतिक्रमण हटाने की कार्रवाई कर चुका है। फाॅरेस्ट विभाग इस क्षेत्र को सुरक्षित करने की योजना बनाए तो हम सहयोग करने को तैयार हैं।
खुद करते हैं सिंचाई; मनुआभान की टेकरी पर पौधरोपण करने वाले समूह का इन पौधों से लगाव इसी बात से समझा जा सकता है कि यह लोग अपने घर से गाड़ी में पानी की कैन भरकर लाते हैं और इन पेड़ों की सिंचाई करते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn